Kanthi mengkono saiki kari siji mungsuh siji, Jangkung lawan Jarot. Sing siji kuru dhuwur ongklang-angklung, sijine cilik cendhek methisil. Jangkung tandange kaya manuk alap-alap kekiter ing akasa, golek lenane mungsuh. Tenang, kalem lan waspadha. Jarot polahe lincah mlayu mrana mlayu mrene, nyerang mungsuh kanthi cepet banjur gage-gage ndhelik amping-ampingan uwit nalika panyerange ora kasil, kaya manuk sikatan mabur mencok neng gigire kebo golek pangan nanging sedhela maneh wis mabur pindhah mencok ing pang uwit.